次韵答楊子聞見贈
作者：黄庭堅
朝代：宋

paragraphs: 金盤厭飫五侯鯖，玉壺澆潑郎官清。
長安市上醉不起，左右明妝奪目精。
結交賢豪多杜陵，桃李成蹊卧落英。
黄綬今爲白下令，蒼顔只使故人驚。
督郵小吏皆趨版，陽春白雪分吞聲。
楊君青雲貴公子，歎嗟簿領困書生。
贈我新詩甚高妙，淚斑枯笛月邊橫。
文章不直一杯水，老矣忍與時人爭。
江城歌舞聊得醉，但願數有美酒傾。
莫要朱金纏縛我，陸沈世上貴無名。